b'\n_START_ARTICLE_\nFrancisco de Zurbar\xc3\xa1n\n_START_PARAGRAPH_\nFranciskas de Surbaranas (kitaip Fransiskas de Surbaranas, isp. Francisco de Zurbar\xc3\xa1n, 1598 m. lapkri\xc4\x8dio 7 \xe2\x88\x92 1664 m. rugpj\xc5\xab\xc4\x8dio 27 d.) \xe2\x80\x93 XVII a. ispan\xc5\xb3 baroko tapytojas. Daugiausiai vaizdavo vienuolius, dvasininkus ir krik\xc5\xa1\xc4\x8dioni\xc5\xb3 \xc5\xa1ventuosius.\n_START_SECTION_\nBiografija\n_START_PARAGRAPH_\nFranciskas de Surbaranas gim\xc4\x97 Fuent\xc4\x97 de Kantoso miestelyje Estremaduroje. Pakrik\xc5\xa1tytas 1598 m. lapkri\xc4\x8dio 7 d. Jis anksti parod\xc4\x97 polink\xc4\xaf pie\xc5\xa1imui ir t\xc4\x97vai, kurie buvo smulki\xc5\xb3 pirkli\xc5\xb3 \xc5\xa1eima, nusiunt\xc4\x97 j\xc4\xaf apie 1614-15 m. mokintis \xc4\xaf Sevilijos dailininko Pedro D\xc3\xadaz de Villanueva dirbtuves. Sp\xc4\x97jama, kad piligrimavimo kelion\xc4\x97s metu Surbaranas gal\xc4\x97jo pab\xc5\xabvoti Italijoje. 1616 m. datuojamas pirmasis jo paveikslas \xe2\x80\x9eNekaltas prasid\xc4\x97jimas\xe2\x80\x9c. Pirmasis darbas rodo, kad Surbaranas buvo mokomas nat\xc5\xabralistin\xc4\x97s ispan\xc5\xb3 dail\xc4\x97s, kurioje i\xc5\xa1augo visa karta reik\xc5\xa1ming\xc5\xb3 Ispanijos tapytoj\xc5\xb3. Sekantis Surbarano pasira\xc5\xa1ytas darbas datuotas tik 1625 m. 1617-28 m. Surbaranas praleido Lerenos mieste, netoli gimt\xc5\xb3j\xc5\xb3 viet\xc5\xb3. Tikriausiai tai susij\xc4\x99 su vedybomis 1617 m. Jo pirmoji \xc5\xbemona Mar\xc3\xada Paet mir\xc4\x97 1624 m., porai buvo gim\xc4\x99 3 vaikai. 1625 m. Surbaranas ved\xc4\x97 turting\xc4\x85 Lerenos miesto na\xc5\xa1l\xc4\x99 Beatriz de Morales. Lerenoje dailininkas atlikin\xc4\x97jo religinius paveikslus apylink\xc4\x97s vienuolynams ir ba\xc5\xbeny\xc4\x8dioms._NEWLINE_1625 m. jis buvo u\xc5\xbesakytas sukurti altorin\xc4\xaf paveiksl\xc4\x85 \xc5\xa0v. Petro tema Sevilijos katedroje. 1626 m. Surbaranas pasira\xc5\xa1\xc4\x97 kontrakt\xc4\x85 21 paveiksl\xc5\xb3 serijai \xc5\xa0v. Petro Nolasko tema, kurie buvo skirti naujai pastatytam San Pablo el Real vienuolynui Sevilijoje. \xc5\xa0ie paveikslai i\xc5\xa1garsino dailinink\xc4\x85. Ma\xc5\xbedaug tuo metu Surbaranas atliko kelet\xc4\x85 paveiksl\xc5\xb3 \xc5\xa0v. Bonavent\xc5\xabro tema, aplank\xc4\x97 Madride Dieg\xc4\x85 Velaskes\xc4\x85. 1629 m. Sevilijos miesto tarybos kvietimu Surbaranas persik\xc4\x97l\xc4\x97 \xc4\xaf Sevilij\xc4\x85, kur gyveno iki 1658 m. 1639 m. mir\xc4\x97 jo antroji \xc5\xbemona, o 1644 m. jis ved\xc4\x97 tre\xc4\x8di\xc4\x85kart, v\xc4\x97l pasiturin\xc4\x8di\xc4\x85 na\xc5\xa1l\xc4\x99 Leonor de Tordera. 1630-\xc5\xb3j\xc5\xb3 viduryje Surbaran\xc4\x85 lyd\xc4\x97jo s\xc4\x97km\xc4\x97, jis buvo pasiturin\xc4\x8diu \xc5\xbemogumi. 1638 m. dekoravo \xc5\xa1ventin\xc4\xaf laiv\xc4\x85, kur\xc4\xaf Sevilijos miestas padovanojo karaliui. Tuo metu jis susilauk\xc4\x97 vienintelio karali\xc5\xa1kojo u\xc5\xbesakymo naujai pastatytuose Buen Retiro r\xc5\xabmuose Madride (nei\xc5\xa1lik\xc4\x99). Kartu tai buvo vieninteliai Surbarano paveikslai mitologin\xc4\x97mis-alegorin\xc4\x97mis temomis._NEWLINE_V\xc4\x97lesniais metais Surbarano talentas smuko, jis prad\xc4\x97jo gauti ma\xc5\xbeiau u\xc5\xbesakym\xc5\xb3 ir nuskurdo. Jo dail\xc4\x97 rod\xc4\x97 provincialumo \xc5\xbeenklus. 1658 m. dailininkas persik\xc4\x97l\xc4\x97 \xc4\xaf Madrid\xc4\x85 ie\xc5\xa1kodamas u\xc5\xbesakym\xc5\xb3. Ta\xc4\x8diau jau tuo metu negal\xc4\x97jo atlaikyti kit\xc5\xb3 dailinink\xc5\xb3 konkurencijos, buvo laikomas senamadi\xc5\xa1ku lyginant su Bartolom\xc3\xa9 Esteban Murillo. Paskutiniu jo darbu laikomas 1662 m. paveikslas \xe2\x80\x9eMadona su K\xc5\xabdikiu ir \xc5\xa0v. Jonu Krik\xc5\xa1tytoju\xe2\x80\x9c (Bilbao muziejuje). Surbaranas mir\xc4\x97 beveik vis\xc5\xb3 u\xc5\xbemir\xc5\xa1tas 1664 rugpj\xc5\xab\xc4\x8dio 27 d. Madride. Buvo palaidotas Recoletos Agustinos Descalzos ba\xc5\xbeny\xc4\x8dioje. V\xc4\x97liau ba\xc5\xbeny\xc4\x8da buvo nugriauta ir Surbarano kapas pra\xc5\xbeuvo. Surbarano dail\xc4\x97s darbams b\xc5\xabdingas tenebrizmas ir Karavad\xc5\xbeo dail\xc4\x97s bruo\xc5\xbe\xc5\xb3 \xc4\xaftaka. Temos i\xc5\xa1skirtinai religingos. Vienu \xc5\xbeinomiausi\xc5\xb3 jo darb\xc5\xb3 yra \xe2\x80\x9e\xc5\xa0v. Bonavent\xc5\xabras ir angelas\xe2\x80\x9c, kuriame vaizduojamas \xc5\xa0v. Bonavent\xc5\xabras, maldoje pra\xc5\xa1antis Dangaus pagalbos d\xc4\x97l naujo popie\xc5\xbeiaus i\xc5\xa1rinkimo, ir vizijoje jam pasirodantis angelas su patarimu.'